Farg‘onalik erkak Haj ziyorati uchun yig‘gan puliga mahallada yangi svetofor o‘rnatib beradigan bo‘ldi

Farg‘ona viloyati Bag‘dod tumani “Paxtaobod” mahallasida yashovchi Isaqjon Umrdinov qatnov yo‘lidagi chorrahaga svetofor o‘rnatish tashabbusi bilan chiqdi. Bu haqda tuman hokimligi matbuot xizmati xabar berdi.

“Isaqjon ukamiz — mirishkor bog‘bon, ‘Isaqjon mirob bog‘i’ nomli bog‘dorchilik fermer xo‘jaligi rahbari. Bir necha yildan beri muborak Haj ziyoratiga borishni niyat qilib yuribdi. Tunovda bir xayrli tashabbusni ilgari surib qoldi: qishlog‘imizdan o‘tgan avtomobil yo‘li juda serqatnov, shu chorrahaga svetofor o‘rnatilsa-yu, men shunga homiy bo‘lsam, deb. To‘g‘risi, butun paxtaobodliklar bu ezgu ishdan sevindi. Saxovatpesha boylar ko‘paysin, deb duo qilyapti xalqimiz”, — deydi mahalla raisi Vahobjon Ziyayev.

Ta’kidlanishicha, mazkur chorraha chindan ham tiqilinch: bir tomonda “Mulla A’lam” masjidi, narigi tomonda esa 2 ta maktab joylashgan. Aholiga chorrahadan o‘tish juda qiyinchilik tug‘diradi. Svetofor o‘rnatish ishlari 3-sentabrda boshlangan.

Eslatib o‘tamiz, 2020-yilda surxondaryolik oila Haj ziyorati uchun yig‘gan puliga mahalla uchun yangi transformator o‘rnatib bergandi.
 Farg‘onalik 80 yoshli ayol Haj ziyorati uchun jamg‘argan mablag‘ini qishloqqa toza ichimlik suvi olib kelishga sarfladi